EFTAN VALVONTAVIRANOMAISEN PÄÄTÖS N:o 156/20/KOL,

annettu 16 päivänä joulukuuta 2020,

tiettyjä päästökauppajärjestelmään liittyviä valtiontukitoimenpiteitä vuoden 2021 jälkeen koskevien suuntaviivojen hyväksymisestä [2021/604]

EFTAN VALVONTAVIRANOMAINEN, jäljempänä ’valvontaviranomainen’, joka

ottaa huomioon

Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 61–63 artiklan ja pöytäkirjan 26,

EFTA-valtioiden sopimuksen valvontaviranomaisen ja tuomioistuimen perustamisesta, jäljempänä ’valvonta- ja tuomioistuinsopimus’, ja erityisesti sen 24 artiklan ja 5 artiklan 2 kohdan b alakohdan,

sekä katsoo seuraavaa:

Valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukimääräysten soveltamisen.

Valvonta- ja tuomioistuinsopimuksen 5 artiklan 2 kohdan b alakohdan mukaisesti valvontaviranomainen antaa ilmoituksia ja suuntaviivoja ETA-sopimuksen soveltamisalaan kuuluvissa asioissa, jos ETA-sopimuksessa tai valvonta- ja tuomioistuinsopimuksessa nimenomaisesti niin määrätään tai jos valvontaviranomainen pitää sitä tarpeellisena.

Suuntaviivoja tietyistä päästökauppajärjestelmään liittyvistä valtiontukitoimenpiteistä vuoden 2012 jälkeen sovelletaan 31 päivään joulukuuta 2020 (1).

Euroopan komissio, jäljempänä ’komissio’, hyväksyi 21 päivänä syyskuuta 2020 suuntaviivat tietyistä päästökauppajärjestelmään liittyvistä valtiontukitoimenpiteistä vuoden 2021 jälkeen, jäljempänä ’suuntaviivat’ (2). Suuntaviivoissa vahvistetaan edellytykset, joiden täyttyessä Euroopan parlamentin ja neuvoston direktiivin 2003/87/EY (3) 10 a artiklan 6 kohdan ja 10 b artiklan erityiset tukitoimenpiteet voidaan katsoa soveltuviksi.

Kyseiset suuntaviivat ovat merkitykselliset myös Euroopan talousalueen, jäljempänä ’ETA’, kannalta.

ETA-sopimuksen 1 artiklassa asetetun yhdenmukaisuuden tavoitteen mukaisesti ETA:n valtiontukisääntöjen yhtenäinen soveltaminen on varmistettava koko ETA:ssa.

Nykyisin sovellettavat valvontaviranomaisen suuntaviivat on syytä korvata tietyistä päästökauppajärjestelmään liittyvistä valtiontukitoimenpiteistä vuoden 2021 jälkeen annetuilla uusilla suuntaviivoilla, jotka vastaavat komission suuntaviivoja (4).

ETA-sopimuksen liitteessä XV olevan otsikon ”YLEISTÄ” alla olevan II kohdan mukaan valvontaviranomaisen on komissiota kuultuaan annettava säädökset, jotka vastaavat Euroopan komission antamia säädöksiä.

on kuullut komissiota,

on kuullut efta-valtioita,

ON HYVÄKSYNYT TÄMÄN PÄÄTÖKSEN:

1 artikla Valvontaviranomainen ottaa käyttöön tiettyjä päästökauppajärjestelmään liittyviä valtiotukitoimenpiteitä vuoden 2021 jälkeen koskevat suuntaviivat. Uudet suuntaviivat ovat tämän päätöksen liitteenä ja muodostavat olennaisen osan sitä.

2 artikla Ainoastaan päätöksen englanninkielinen teksti on todistusvoimainen.

Päätös tehty Brysselissä 16 päivänä joulukuuta 2020. EFTAn valvontaviranomaisen puolesta Bente ANGELL-HANSEN Puheenjohtaja Asiasta vastaava kollegion jäsen Frank J. BÜCHEL Kollegion jäsen Högni KRISTJÁNSSON Kollegion jäsen Carsten ZATSCHLER Allekirjoittaja oikeus- ja hallintoasioista vastaavan johtajan ominaisuudessa

(1) EUVL L 296, 7.11.2013, s. 25.

(2) EUVL C 317, 25.9.2020, s. 5.

(3) Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta (EUVL L 275, 25.10.2003, s. 32). Direktiivi on sisällytetty ETA-sopimuksen liitteessä XX olevaan 21 a alakohdan a alakohtaan ETA:n sekakomitean päätöksellä N:o 146/2007 (EUVL L 100, 10.4.2008, s. 92 ja ETA-täydennysosa N:o 19, 10.4.2008, s. 90).

(4) Asiakirjan numero: 1166905.